Munisipaliteite skuld meer as R10 miljard aan EskomArgieffoto Munisipaliteite dwarsoor die land het Eskom aan die einde van Junie meer as R10.8 miljard geskuld, volgens Pravin Gordhan, die minister van samewerkende regering. “Die departement is in gesprek met alle betrokke partye om ŉ konstruktiewe oplossing te vind,” het Gordhan vandeesweek in ŉ skriftelike reaksie op ŉ vraag in die parlement gesê. Die grootste debiteur is City Power van die stad Johannesburg wat R1.075 miljard skuld. Mkhuleko Hlangwa, LP van die Inkatha Vryheidsparty (IVP), het die vraag in die parlement gevra en in ŉ verklaring op sy party se webwerf gesê die uitstaande bedrae is skokkend en kommerwekkend. “Munisipaliteite in KwaZulu-Natal skuld R1.27 miljard; munisipaliteite in Limpopo skuld gesamentlik R315 miljoen; munisipaliteite in Mpumalanga skuld R135 miljoen; Noordwes R764 miljoen; Noord-Kaap R225 miljoen en munisipaliteite in die Wes-Kaap R1.27 miljard,” het Hlangwa gesê. Die Ekurhuleni metro skuld R972 339; die stad Tshwane metro R793 000; die Nelson Mandela Baai metro R292 miljoen; Buffalo City metro R128 miljoen; die eThekwini metro R813 miljoen; Msunduzi munisipaliteit R146 miljoen; en Kaapstad metro R873 miljoen. “Hierdie buitensporige bedrae is ŉ aanduiding dat die munisipaliteite nie hul skuld op ŉ ordelike en sistematiese manier kan bestuur nie. Daar is duidelik onbevoegdheid in terme van basiese finansiële bestuur,” het hy bygevoeg.